Առիթներ ենք ունեցել համոզվելու, որ սիրիական հակամարտության գոտում ծավալվող աշխարհաքաղաքական իրադարձություններն իրենց ազդեցությունն են ունենում ադրբեջանա-ղարաբաղյան հակամարտության վրա։ Իսկ Մերձավոր Արևելքում Ռուսաստանի և Արևմուտքի շահերի կատաղի բախումն ակնառու է։ Անհանգստությունն իրոք հիմնավորված է. դա չի կարո՞ղ բացասաբար անդրադառնալ Արցախի անվտանգության վրա և, առհասարակ, ի՞նչ հետևանքներ կունենա ռուսաստանյան նախաձեռնությանը մասնակից դառնալն այն պարագայում, երբ սպասվում են ռազմական կատաղի բախումներ աշխարհի ուժային կենտրոնների միջև։ Սրանք լոկ հռետորական հարցեր չեն. հայկական դիվանագիտությունը պետք է աչքի առաջ ունենա հնարավոր բոլոր վտանգներն ու հետևանքները։